OBRAZLOŽENJE

U pravilu, etičnost istraživanja može provjeriti bilo koje Etičko povjerenstvo za bilo kakav tip istraživanja. Svako istraživanje koje uključuje ljude ili životinje, bilo da se rade nova uzorkovanja, mjerenja ili anketiranja, ili da se radi o istraživanju na već postojećim podatcima, treba proći provjeru etičnosti prije nego što se pristupi samom istraživanju. 
Stoga, studenti za svoja istraživanja mogu tražiti etičku dopusnicu bilo na fakultetu, bilo u ustanovi u kojoj se istraživanje radi (bolnica, dom zdravlja i slično), osim ako ustanova isključivo zahtijeva da Etičko povjerenstvo ustanove donese odluku o etičnosti istraživanja. 
Ipak, kako bi proces i poslovi bili usklađeni i raspodijeljeni na nekoliko povjerenstava, u slučaju  retrospektivnih studija u kojima se podatci dobivaju iz arhiva odnosno povijesti bolesti ispitanika i studija koje su bazirane na anonimnim anketnim upitnicima na dobrovoljcima, odluku o etičnosti istraživanja može donijeti i Etičko povjerenstvo Medicinskog fakulteta na osnovu priložene potpune dokumentacije. S druge strane, ukoliko se radi o prospektivnim studijama koje uključuju zdrave ispitanike i/ili bolesnike, tada bi o etičnosti trebalo odlučivati Etičko povjerenstvo ustanove (ili ustanova) u kojoj se istraživanje provodi.
Ukoliko je istraživanje dio većeg projekta ili istraživanja za koje etičko odobrenje već postoji, onda se samo prilaže kopija postojećeg odobrenja uz datiranu i potpisanu izjavu voditelja projekta da je predmetno istraživanje dio već postojećeg projekta, da je urađeno u skladu s postojećim odobrenjem i da je suglasan/na da se rezultati koriste u svrhu izrade diplomskog rada uz naveden naslov projekta, naslov rada i imena i prezimena mentora i studenta..
